А. ЗАКОНОДАТЕЛСТВО В ОБЛАСТТА НА ЗЕМЕДЕЛИЕТО

1. 31966 R 0136: Регламент № 136/66/ЕИО на Съвета от 22 септември 1966 г. за създаването на обща организация на пазара на масла и мазнини (ОВ P 172, 30.9.1966 г., стр. 3025), последно изменен с:

- 32001 R 1513: Регламент (ЕО) № 1513/2001 на Съвета от 23.7.2001 г. (ОВ L 201, 26.7.2001 г., стр. 4).

Чрез дерогация от член 33 от Регламент № 136/66/ЕИО, Словения може за срок от пет години след датата на присъединяване да предоставя държавна помощ за производството на маслени тикви, като прилага следните прогресивно намаляващи ставки: 100% през първите три години, 80% през четвъртата година, 50% през петата година.

Словения представя на Комисията годишен доклад за изпълнението на мерките за държавна помощ, като посочва формата и размерите на помощта.

2. 31999 R 1493: Регламент (ЕО) № 1493/1999 на Съвета от 17 май 1999 г. за обща организация на пазара на вино (ОВ L 179, 14.7.1999 г., стр. 1), последно изменен с:

- 32001 R 2585: Регламент (ЕО) № 2585/2001 на Съвета от 19.12.2001 г. (ОВ L 345, 29.12.2001 г., стр. 10).

а) чрез дерогация от приложение V, точка В(2)(д) и приложение VI, точка Д(3)(д) към Регламент (ЕО) № 1493/1999, може да се дерогира минималното естествено алкохолно съдържание в обемни проценти, определено за зона СII за трапезни вина и качествени вина от определени географски райони през трите последователни винени години 2004/2005, 2005/2006 и 2006/2007 за винена област Primorskа, в случаите, когато климатичните условия или условията за отглеждане на лозя са изключително неблагоприятни и не позволяват достигането на минималното естествено алкохолно съдържание, което се изисква в зона СII. При все това обаче минималното естествено алкохолно съдържание не може да е по-ниско от това, определено за зона СIа за трапезни вина и вина от определени географски райони.

б) Словения представя на Комисията подробен доклад за минималното естествено алкохолно съдържание на лозята, използвани в област Primorskа не по-късно от три месеца преди края на третата винена година, 2006/2007. Въз основа на този доклад преди края на третата винена година 2006/2007 Комисията оценява готовността на винена област Primorskа да отговори на изискванията за минимално естествено алкохолно съдържание за зона СII и ако е необходимо взима подходящи мерки.

в) Комисията може да удължи срока на мерките, постановени в параграф а) с още две винени години, особено ако срокът е недостатъчно дълъг за набавяне на представителни данни относно изпълнението на изискванията за зона СII.

г) що се отнася до Terаn PTP Krаs, Комисията изготвя специална оценка за готовността на областите, засадени за производство на Terаn PTP Krаs да отговорят на изискванията за минимално естествено алкохолно съдържание за зона СII от 9,5% vol.

д) Словения представя на Комисията подробен доклад за минималното естествено алкохолно съдържание на лозята, използвани за производство на Terаn PTP Krаs не по-късно от три месеца преди края на третата винена година, 2006/2007. Въз основа на този доклад преди края на третата винена година 2006/2007 Комисията оценява готовността на Terаn PTP Krаs да отговори на изискванията за минимално естествено алкохолно съдържание за зона СII и ако е необходимо взима подходящи мерки.

е) Комисията прилага обективни критерии по отношение на помощта за преструктуриране на лозя във винена област Primorskа в Република Словения, предвидени в член 14 от Регламент (ЕО) № 1493/1999, като взима предвид особени ситуации и нужди. Словения получава такава помощ за преструктуриране след винена година 2004/2005.

--------------------------------------------------